Այդ ժամանակվանից աստղադիտարանի կապերը հետզհետե աճում են: Վերջին 10 տարվա ընթացքում Բյուրական են այցելել Սովետական Միության և արտասահմանյան 20 պետությունների խոշորագույն աստղագետներ՝ պրոֆեսոր Դմիտրովը, պրոֆեսոր Գոլդբերգը (ԱՄՆ), ԱՄՆ-ի ազգային ակադեմիայի անդամ, պրոֆեսոր Հերբիգը, Աստղագետների Միջազգային միության նախկին պրեզիդենտ, ՍՍՀՄ ԳԱ արտասահմանյան անդամ, պրոֆեսոր Օորտը, Մինաերտը (Հոլանդիա), պրոֆեսոր Հարոն (Մեքսիկա), Յագիհարան (Ճապոնիա), Էլիսոն և Բրուկը (Իռլանդիա), Մակ-Կրեյը (Անգլիա), Բոկը և Քրիստիանսենը (Ավստրալիա), ՍՍՀՄ ԳԱ արտասահմանյան անդամ, պրոֆեսոր Ալֆենը (Շվեդիա) և ուրիշները: Բյուրականում մեկ տարի իր դիսերտացիայի վրա էր աշխատում Հարավսլավիայից ժամանած Վ. Օսկանյանը, որը հետագայում վարում էր Բելգրադի աստղադիտարանի դիրեկտորի պաշտոնը: 1966 թվականին նա մշտական աշխատանքի անցավ մեզ մոտ՝ Բյուրականում: